Feite versus Populisme: ŉ Les vir die DA Betogers by die Laerskool Schweizer-Reneke. Foto: ANA In aanloop tot ŉ verkiesing is dit nie ongewoon om opruiende en populistiese uitsprake te hoor nie. Tien jaar gelede wou die destydse ANC se Jeugligaleier, Julius Malema, doodmaak vir Zuma. Tien jaar later is die nou EFF-leier steeds gereeld in die nuus vir ander opruiende uitsprake. President Cyril Ramaphosa staan egter nie terug nie en maak plaaslik ook gereeld uitsprake oor onteiening sonder vergoeding. Ons kan maar net wonder of daardie uitsprake in die buiteland, waar daar vir beleggings gevra word, herhaal word. Onverantwoordelike uitsprake is egter nie beperk tot die EFF, ANC en Black First Land First (BLF) nie. Die DA se federale jeugleier, Luyolo Mpithi was een van die eerste politici wat die beweerde voorval by Laerskool Schweizer-Reneke “condemn” het. Op ŉ vraag van Pretoria FM of dit nie wys is om behoorlik ondersoek in te stel na die presiese gebeure voor ernstige beskuldigings van rassisme rondgeslinger word nie, het Mpithi geantwoord dat dit nie nodig is nie. Wanneer dit by bewerings van rassisme kom, is behoorlike ondersoek nie nodig nie, was sy antwoord. Wat Mpithi dus sê is dat die bewering van rassisme swaarder weeg as die feite. En in dié stadium lyk dit of die feite die bewerings van rassisme weerlê. Die DA moet versigtig wees dat hulle nie so vinnig op die populistiese wa spring dat hulle tradisionele kiesers van hulle vervreem word nie. Die party se leier, Mmusi Maimane, het sedert hy beheer van die party geneem het, al ŉ paar omstrede uitlatings gemaak. Maimane het tydens 2017 se Kersseisoen gesê dat dit hom kwaad maak om te sien dat wit mense inkopies doen en swart mense werk. Hy was ook baie vinnig om Ashwin Willemse se kant te kies nadat Willemse van die SuperSport-ateljee afgestap en bewerings na sy mede-aanbieders geslinger het. Weer eens het die DA gereageer en standpunt ingeneem voordat die feite ondersoek is. Die probleem met Maimane se uitsprake is dat hy rassisties genoeg is om die tradisionele wit DA-kieser weg te dryf, maar nie rassisties genoeg is om swart kiesers by die ANC of EFF af te rokkel nie. Die DA gaan op ŉ baie harde manier leer dat dit ŉ slegte idee is om die ANC en die EFF se populisme te na-aap. As die DA nie op die feite gaan begin fokus nie, gaan hulle slagoffers van hul eie populisme word.